S’obri el període d’inscripció per a la XVIII edició d’Escrits a la Tardor
01 de agost de 2019

Escrits a la Tardor és un certamen que té la finalitat de fomentar i promoure la creació literària com a manifestació cultural i, també, d’impulsar l’ús social de la llengua valenciana. Va dirigit a totes aquelles persones majors de 14 anys amb inquietuds i interessos en l’escriptura creativa.

Un any més, l’Ajuntament de l’Eliana obri el termini de presentació de sol·licituds per a participar en la XVIII edició del concurs, des d’avui (1 d’agost) fins el proper 20 de setembre.

Els relats, que podran ser de temàtica lliure, hauran de ser inèdits i no haver sigut premiats en certàmens anteriors a la data d’aquesta convocatòria. La seua extensió ha d’estar entre els 5 i 8 fulls a una cara i escrits a doble espai.

S’han establert dues categories per al concurs. La ‘Primera’, per a majors de 18 anys que podran relatar tant en valencià com en castellà; i la ‘Juvenil’, per a escriptors d’entre 14 i 17 anys que també podran relatar en les dues llengües.

En aquesta edició, els premis en la ‘Categoria Primera’ seran de 900 euros en llengua castellana i de 1100 euros en llengua valenciana. En la ‘Categoria Juvenil’, els premis seran de 300 euros els relatats en castellà i de 400 euros els relatats en valencià. Aquests imports es corresponen a la participació de la Regidoria de Cultura i de la Regidoria de Política Lingüística, com a impulsora d’activitats per a fomentar l’ús de la llengua valenciana.

El jurat procedirà amb la selecció dels relats la segona quinzena de novembre i el seu veredicte es farà públic la primera setmana de desembre. La entrega de premis es portarà a terme en un acte que tindrà lloc al desembre, abans de les festes nadalenques.

La forma en que els participants poden presentar o enviar les seues obres es troben reflectits en les bases del concurs.